钦定古今图书集成/理学汇编/文学典/第112卷 > 尹嘉宾
## 钦定古今图书集成/理学汇编/文学典/第112卷 > 尹嘉宾

按《列朝诗集》：“嘉宾字孔昭，江阴人。万历己酉解元。庚
戌举进士，除中书舍人，历兵部郎中，升湖广提学副
使，卒于官。孔昭少起孤生，编蓬土室，糟糠不厌，纵酒
长啸，意豁然也。既贵，落拓自如，山巅水曲，班荆藉草，
歌筵酒席，呼卢纵博，开写心曲，伸诉契阔，谐谑欢畅，
谈笑绝倒，虽小夫市儿，咸可以狎而亲之。至于谈国”
论、交谊，激昂蹈厉，蕴义生风，举世之负名节、矜圭
角者，遇之皆退然自废也。东事亟，以兵部募兵海上，
登蓬莱阁，望医闾，酹酒高歌，慨然有“登白山度黑水”
之思。出为学使，非其好也，卒勤其官以死。生平不多
读书，如昔人所谓“不甚求解”者。文不经思，潦草捉笔，
短章断行，皆有新意。字画瘦劲，晚更杂篆隶出之。又
好为《新说》解字，酒后以指画肚，辄撰说某字云何。或
就而诘之，坦腹一笑而已。病革，命其子自道取诗槁
悉焚之。余为拣选，手录数十篇，自道谋刻之，未果而
死，问之其家，不可复得矣。录予所臆记者数首。